**Tanulásmódszertan**

Tanulási stílust vizsgáló kérdőív kiértékelése

Az elmúlt alkalommal egy tanulási stílus kérdőívet tölthettetek ki. Most a kérdőív kiértékeléséhez kaptok segítséget.

A kérdőív skálái:

Auditív: 2, 6n, 8, 14, 23, 32n

Vizuális: 4, 5, 19, 22, 29

Mozgásos: 7n, 9, 12, 16, 33, 34

Társas: 3, 18, 20, 24n

Csend: 11n, 21, 25, 26n

Impulzív: 1n, 13, 17, 28, 31n

Mechanikus. 10, 15, 27, 30

Az „n” betűvel jelzett item (pont) értékét úgy kapjuk meg, hogy 6-ból kivonjuk az item (pont) jelölt skálaértékét. A 11. sorszámú kérdésnél tehát, ha pl. az 5-öst karikázta be valaki, akkor 6–5=1 értéket kell nekünk a skálaérték számításánál figyelembe venni.

Az egyes skálaértékeket akkor tudjuk megfelelően összehasonlítani, ha átlagokkal számolunk. Az auditív skála esetén ez azt jelenti, hogy a kapott összeget hattal osztjuk (mert 6 megállapítás tartozott hozzá), a mechanikus esetén 4-gyel (mert 4 megállapítás tartozott hozzá) stb.

Ha a tanulási stílusokra adott pontszámok átlagát megkaptátok, kiderült, melyik tanulási stílus jellemző rátok leginkább és melyik legkevésbé.

Ezek után nézzük meg, mi jellemző az egyes tanulási stílusokra!

**Az auditív stílus** a verbális ingereket figyeli elsősorban, önálló tanuláskor gyakran a hangos feldolgozásra épít.

Hangosan szoktam olvasni a tananyag szövegét, amikor felkészülök. Gyakran előfordul, hogy szóban elismételem, felmondom magamnak a leckét. Jól tudok tanulni néma olvasással. Jobb, ha a tanár magyarázatát meghallgatom, mintha a könyvből kellene megtanulni. Ha valaki szóban elmondja nekem a leckét, könnyebben megértem, mintha csak elolvasom. A tanári magyarázat nem sokat jelent nekem, a könyvből mindent meg tudok tanulni.

**A vizuális stílusú** tanuló a látottakra támaszkodik elsősorban, s nemcsak a memorizálás, hanem a rögzített anyag felidézése is először képileg történik.

Nagyon hasznos számomra, ha a tanár ábrákat mutat be a táblán, amikor magyaráz. Ha ábrákat készítek, jobban megértem a leckét, mintha csak olvasom. Ha vannak képek, ábrák a könyvben, könnyebb a tanulás. Amikor új dolgokat tanulok, jobban szeretem, ha bemutatják, mit kell csinálnom, mintha csak szóban elmondják. Szívesebben bemutatom, hogyan kell valamit csinálni, minthogy elmagyarázzam.

**A mozgásos stílusban** a cselekvés, a motoritás játszik vezető szerepet, az ismeretelsajátítást gyakran mozdulatokkal, leírással segítik a diákok.

Szívesebben töltöm az időmet sportolással vagy testmozgást igénylő játékokkal, mint rajzolással, vagy festéssel. Ha leírom magamnak a szöveget, akkor könnyebben megjegyzem, mintha csak látom, hallom. Jobban kedvelem azokat a feladatokat, ahol kézzel fogható dolgokkal kell foglalkozni, mint ahol csak rajzok, ábrák, vagy szövegek vannak. Ha ábrákat készítek magamnak, jobban megértem a leckét, mintha más által készített rajzot nézegetek. A mozdulatokat könnyebben megjegyzem, mint a képeket, vagy az ábrákat.

**A társas stílus** igényli a barátok, szülők, tanárok segítő jelenlétét, kedveli a tanuló, ha az anyagot megbeszélheti másokkal.

Szívesebben tanulok barátommal, mint egyedül. Szeretem, ha kikérdezik tőlem, amit megtanultam. Hamarabb megtanulom az anyagot, ha megbeszélem mással. Társaságban szeretek tanulni.

**Az egyéni stílus** igényli a nyugalmat, a csendet kedveli, zavarják a környezet ingerei, a körülötte levő emberek.

Nyugtalanít, ha tanulás közben zaj van körülöttem. Teljesen csendben tudok csak tanulni. Tanulás közben nagyon zavaró, ha beszélgetnek körülöttem.

**Az impulzív stílusra** jellemző, hogy az ilyen tanulók válaszaikat inkább intuitív módon közlik, gyakran előbb beszélnek, minthogy mérlegeltek volna.

Jobban megy nekem az olyan feladat, ahol valamilyen mozdulatokat kell megtanulni, mint ahol szövegeket. Amikor a tanár felszólít, gyakran előbb válaszolok a kérdésére, minthogy átgondolnám mit is mondok. Amikor egy matematikapéldát megoldok, nem tudom indokolni, hogy az egyes lépéseket miért tettem.

**Mechanikus stílus** jellemzői:

Nem szeretem azokat a feladatokat, amelyeken törnöm kell a fejem. A szabályokat szóról szóra bevágom. Akkor vagyok biztos magamban, ha szóról szóra megtanulom a leckét. Gyakran előfordul, hogy olyan dolgokat is megtanulok, amiket nem is nagyon értek.

(Dr. Balogh László: Tanulási stílusok és stratégiák Debrecen. 1995. )